b'\n_START_ARTICLE_\nEmilius Lund\n_START_PARAGRAPH_\nEmilius Lund (f\xc3\xb8dt 5. juni 1830 i K\xc3\xb8benhavn, d\xc3\xb8d 7. april 1893 i Stockholm) var en dansk obovirtuos._NEWLINE_Uddannet til obospiller af Christian Schiemann fik han 1857 ans\xc3\xa6ttelse i Hofkapellet i Stockholm og virkede i denne stilling til 1862. Senere var han flere \xc3\xa5r ansat ved Hofoperaen i Berlin, men optr\xc3\xa5dte desuden med bifald som solist p\xc3\xa5 koncerter b\xc3\xa5de i K\xc3\xb8benhavn (1862) og i udlandet. I nogen tid levede han i Leipzig, hvor han besk\xc3\xa6ftigede sig med komposition. Vinteren 1872-73 tilbragte han atter i K\xc3\xb8benhavn. Til sidst nedsatte han sig p\xc3\xa5 ny i Stockholm, hvor han levede som anset l\xc3\xa6rer og leder af en musikskole og d\xc3\xb8de 7. april 1893._NEWLINE_Han har skrevet adskillige kompositioner, hvoraf omkring 30 udkom, deriblandt en obokoncert med orkester samt klaver- og sangkompositioner. En smuk koncertouverture af ham blev opf\xc3\xb8rt i Tivoli._NEWLINE_21. april 1860 \xc3\xa6gtede han i Stockholm den talentfulde sopransangerinde Maximiliana Theodolinda R\xc3\xb6ske (f\xc3\xb8dt i Stockholm 3. juni 1836). Hun fulgte sin mand, da han forlod Stockholm og koncerterede med ham i K\xc3\xb8benhavn og udlandet. Efter hans d\xc3\xb8d flyttede hun til K\xc3\xb8benhavn, hvor hun d\xc3\xb8de 6. juni 1895.'